《过楚用作》
宋代·曹勋

昔见山阳盛，气象吞淮壖。
士子世忠孝，民物安园田。
再到已屯兵，鼙鼓喧中天。
户口莽凋弊，庐里储橐鞬。
济师有虎臣，隔岸威腥膻。
翠华江梅上，玉阙风尘边。
未至重慨叹，荒城委苍烟。
貔貅过江南，狐兔游城颠。
余民如惊鹿，菜色惨不鲜。
呼之莫肯留，犹意虏所专。
三过乃三变，感时良泫然。
二赵忠益高，仲车魂尚贤。
欲吊寂无所，淮月空娟娟。

作者简介：曹勋（1098—1174）字公显，一字世绩，号松隐，颍昌阳翟(今河南禹县)人。宣和五年(1123)，以荫补承信郎，特命赴进士廷试，赐甲科。靖康元年(1126)，与宋徽宗一起被金兵押解北上，受徽宗半臂绢书，自燕山逃归。建炎元年(1127)秋，至南京(今河南商丘)向宋高宗上御衣书，请求召募敢死之士，由海路北上营救徽宗。当权者不听，被黜。绍兴十一年(1141)，宋金和议成，充报谢副使出使金国，劝金人归还徽宗灵柩。十四年、二十九年又两次使金。孝宗朝拜太尉。著有《松隐文集》、《北狩见闻录》等。他的诗比较平庸，但有几首使金诗颇值得注意。